# Alícia Romero Llano

Alícia Romero Llano (Caldes d'Estrac, 20 de juny de 1976) és una política catalana, diputada al Parlament de Catalunya en la desena, onzena, dotzena i catorzena legislatures. El 2024 va ser nomenada consellera d'Economia i Finances del govern de Salvador Illa.

## Biografia

És llicenciada en dret per la Universitat Pompeu Fabra, ha cursat un postgrau en dret local i urbanístic per l'IDEC i un màster en Direcció pública i governança per ESADE. Va treballar uns anys a Caixa Laietana i ha impartit classes a ESADE.
Militant del PSC-PSOE des de 1996, havia militat prèviament a l'Associació de Joves Estudiants de Catalunya i a la Joventut Socialista de Catalunya. També va formar part del secretariat nacional del Consell Nacional de la Joventut de Catalunya. A les eleccions municipals de 1999 fou elegida per primer cop regidora de l'Ajuntament de Mataró. De 2005 a 2011 fou tinent d'alcalde d'innovació i promoció de la ciutat, i presidenta del Parc Tecnocampus Mataró-Maresme. A partir del 2011 va treballar al consorci GlobaLleida i a la gerència de l'Ajuntament de Premià de Mar.
Fou escollida diputada per Barcelona a les eleccions al Parlament de Catalunya de 2012. Ha estat presidenta de la Mesa de la Comissió de Polítiques de Joventut i portaveu del grup parlamentari socialista a la Comissió d'Economia, Finances i Pressupost i a la Comissió d'Empresa i Ocupació del Parlament de Catalunya. És la número 4 de les llistes del PSC per Barcelona a les eleccions al Parlament de Catalunya de 2015. Des del 2013 presideix l'entitat l'Hora Violeta. A les eleccions al Parlament de Catalunya de 2017 fou reescollida com a diputada.

### Perfil polític

A banda de ser militant socialista des dels vint anys, i d'haver treballat en l'àmbit de l'economia i l'empresa, ha mostrat especial interès en àmbits com la recerca, la innovació i la transició digital. És defensora activa de la igualtat de gènere, i va ser cofundadora de l'entitat L'Hora Violeta. Durant la seva etapa a les Joventuts Socialistes, va estar en l'executiva del Consell Nacional de la Joventut. És considerada de l'ala més catalanista del PSC, i va ser dels pocs càrrecs socialistes que van visitar els presos polítics de l'1-O a Lledoners el 2018; els anys anteriors havia fet bona amistat amb Josep Rull.

### Consellera d'Economia i Finances

Va ser nomenada Consellera d'Economia i Finances de la Generalitat de Catalunya en el govern del president Salvador Illa el 12 d'agost de 2024. En aquest càrrec li correspon negociar els canvis en el finançament de Catalunya pactats amb ERC a canvi del seu suport a la investidura del president Illa.

## Vida personal

Tot i que va néixer a Caldes d'Estrac, bona part de la seva vida la va fer a Mataró. Va anar a un col·legi de monges de la capital maresmenca, i posteriorment als Salesians. Alguns dels interessos que ha tingut en la seva vida han estat el piano, el teatre i el bàsquet.
En el moment d'esdevenir portaveu del grup socialista al Parlament el maig de 2021, amb el seu marit, que és químic, tenien dues filles de set i cinc anys.

## Referències

* ↑ «Alícia Romero serà la consellera d'Economia i pilotarà la reforma del model de finançament de Catalunya». Públic, 11-08-2024. [Consulta: 28 agost 2024].
* ↑ 324cat. «Tots els noms del govern d'Illa: qui és qui en el nou executiu», 11-08-2024. [Consulta: 11 agost 2024].
* 1 2 3 4 «Alícia Romero, la negociadora incansable que haurà d'afrontar la reforma del finançament». El Nacional, 10-08-2024. [Consulta: 28 agost 2024].
* ↑ «Fitxa del Parlament de Catalunya». Arxivat de l'original el 2013-07-20. [Consulta: 8 setembre 2015].
* ↑ Nueve de los diez nombres de la lista electoral del PSC de 2012 no repiten La Vanguardia, 25 de juliol de 2015
* ↑ «Composició del Parlament - Resultats provisionals». Eleccions al Parlament de Catalunya 2017. Arxivat de l'original el 2017-12-22. [Consulta: 22 desembre 2017].
* ↑ ACN. «Qui és Alícia Romero, la nova consellera que pilotarà la reforma del finançament?». Diari de Girona, 10-08-2024. [Consulta: 28 agost 2024].
* 1 2 3 4 «Alícia Romero: la nueva voz del PSC en el Parlament» ( De subscripció o mur de pagament) (en castellà). La Vanguardia, 28-05-2021. [Consulta: 28 agost 2024].
* ↑ Pagès, Vicenç. «El nou Govern pren possessió i Illa reivindica la conselleria del català: "No és un atac contra ningú"». El Nacional, 12-08-2024. [Consulta: 13 agost 2024].